Poésies de Marie de France (Roquefort)/Le Purgatoire de Saint Patrice
# Poésies de Marie de France (Roquefort)/Le Purgatoire de Saint Patrice

## LE PURGATOIRE DE SAINT-PATRICE.

Al non de Deu qui od nus seit, E qui sa grace nus en-veit, Voil en Romanz mettre en escrit Si cum li Livres le nus dit ; En remembrance è en mémoire Des grans peines del’ purgatoire, K’à Seint Patriz volt desmustrer (3), Le Liu où l’om i deit entrer.

Uns Prudom m’ad piéça requise Pur ço m’en sui ore entremise,10 De mettre mei en cel labur,

Pur révérence, è pur s’onur. E si lui plest, è il le voille, K’en ses bien-faiz tuz-jurs m’acoille, Dirai-ço ke j’en ai oï ; Beau-pière, or entendez ici. Jà seit iço ke jo désir De faire à grant profit venir, Plusurs genz è els amender, E servir Deu plus, è duter.20 Jà de ço ne m’entremesisse, N’en estudie ne me mésisse, Si ne fust pur vostre prière, K’en mun quer è duce et chière, Poi en ai oï è véu, Par-ço-ke j’en ai entendu ; Ai-jo vers Deu greignur amur, De Deu servir mun créatur Par-quei jo vodrai à ovrir Ceste escripture è descovrir.30

Mulz essamples nus met avant Seint Grégoire, en sermunant Des espiriz qui sunt es cors, E des autres qui sunt defors, E des choses qui sunt nuisables, Horribles, è espuvantables,

Pur espunter les corages Des pécheurs, è des nun-sages, Des tristesces k’il averunt, E les almes bien sufferunt ;40 E pur mettre en cumpunciun, E en greigneur dévociun, Cès qui volent à Deu pleisir, E le sueu regne deservir. Pur ço plus ententivement, Pur amender la simple gent, Voil desclore ceste escripture, E mettre, pur Deu, peine è cure.

Seignurs al éïssue del’ cors Quant les almes se issent fors,50 Li bon Angle i sunt en présent : Li mal vienent tut ensement Li bon Angle, c’en est la sume, Receivent l’alme del Produme ; En joie è en repos la mettent, E li Diable si s’entremettent De males almes turmenter, E en péril od els mené ; Solunc ço k’eles unt ovré,

Lur ert ilueke guerdoné ; Unkor nus dit apertement, Ke plusurs almes veirement, Enz ke des cors puissent partir Veient ke lur ert à venir. Plusurs par révélaciun D’autres è par avisiun, Ou par juré dreite conscience Solum ço ke il unt licence. Plusurs des almes, veirenent, Veient devant lur finement70 Avisiuns, è sunt ravies, Puis repeirent as cors en vies ; E mustrent ço ke unt véu Ou de turment ou de salu. Ço ke les Bons deivent aver, E ke li Mal deivent crémer, Il veient espiritelment, Ço ke semble corporelment. Il veient ewe è punt-levez, Feu, è maisuns, è bois, è prez,80 E Homes de divers semblanz, Ou neirs ou blancs aparissanz. Autres choses veient plusurs

Semblanz à joie u à dolurs, Puis lur est avis ke treis sunt Par mains, par piez là ù peine unt, Puis sunt penduz è flaélez, E en ord liu après jettez ; Autres mals suffrent veirement Qui ne se descorde nient,90 Al cunte ke cunter voluns E ke nus comencé avuns.

Plusurs coveitent à saveir Des almes, ci nus dit pur veir Coment eles eissent des cors, E où vunt quant eles sunt hors. Pur ço ke nus, certeinement, Ne savons nul avéiement : Devom plus cremer è doter, Ke enquerre ne demander,100 Qui sereit li fols ni desvez, Hors de sun sen è afolez, Qui alast là où ne sust Quels mals à-venir li dust ; Del alme est-il tut autresi, Nus ne savons nient ici : Puis k’ele est hors del cors traite C’est solunc l’ovre k’ele ad faite. Meis male mort ne dutum mie,

Ne vient pas après bone vie110 Ne pur ele nus sumes certeins, Ke solunc l’oure unt, plus u meins, Des peines del’ Purgatorie ; Mès cil qui attendent glorie Povent bien à tormenz venir E travail è peines suffrir. Cil qui sunt ici dreiturier E qui meins i volent péchier Pur aver permenable vie. Là passerunt, ne dotuns mie,120 Pur estre espurgez de lur mals, Puis s’en istrunt si serrunt sals.

Ici vus musteruns des peines Ke de tute dolur sunt pleines : Aparillées sunt è tels Cum fuissent en lius corporels. Tels est de Deu la purvéance Les greignurs turmenz sanz dutance Sunt plus parfunz è plus custus E li autres sunt meins grevus.130

Pur ço atendent la merci E n’èrent pas del’ tut péri ;

Autresi est d’Enfer li lius Desu est terre parfunz, è Cius, Si cum chartre est ténébruse A cels qui n’eïssent périlluse. En terre ad-il un parewis Vers Orient où Deu l’ad mis ; U les almes sunt amenées, Quant de peine sunt délivrées.140 Jci trovum, en nostre escrit, K’ iluec demuèrent à délit ; Ailliurs nus dit seint Augustins, Qui prodome fud è bon devins, Ce plusurs almes sunt gardées, Par divers lius è escunsées, Ou en repos ou en dolur, Solunc lur œvre è lur labur. Issi serrunt dèsk’à là sise Ke Deus vendrat à grant juise :150 Seinz Grégoires dit autresi En ses livres, k’avons oï, Des nun corporels espiriz, Qui poent estre ars è bruiz El siècle del’ feu corporel. Aillurs trovons nus autretel

Ke les almes qui sunt eslites, A Deu è par lur bien parfites, Vont el turment de Purgatorie, Après cel mal irrunt en glorie.160 Les unes sont en gref turment Plus ke les autres veirement ; Icist turment sunt esconsé, A la gent ne sunt pas mustré, Pur ço k’il sont espiritel, E ke li home sunt mortel, Ne purquant par révélaciuns Véïent è par avisiuns Plusurs des almes meinz granz signes Solunc iço k’eles sunt dignes,170 Quant eles sunt des cors ravies, Par Deu revenent à lur vies ; E dient bien par la mustrance De cel espérite substance, Ke semblable est à corporel, Co k’il véïent espéritel. E si nus dit ke hom mortel Unt ço véu è corporel Si cume en forme è en semblance De Home corporel sustance.180 Qui crerreit ço véréïment Si n’en éust démustrement Ceste chose estre vérité,

Ke nus avoms ici mustré, Si j’ai bien éu en mémoire, Ço ke j’ai oï en l’estoire, Jo vus dirrai veraïement, En ordre le commencement.

Seignurs, entendez la raisun : Un seint hum fud, Patriz out nun,190 Mult fud religius è ber Pur la parole Deu mustrer. Alad en prédicaciun En Yrlande od dévociun ; Il fud li secunz qui là mist La Lei Deu è tenir la fist. Deu fist pur lui vertuz è signes E miracles, kar il ert dignes ; Mult s’entremist dévotement De mettre en ceus entendement200 Qui èrent de fole créance Ke jetté fuissent hors de rance ; Lur bestial cors nun estables Voleit faire à Deu covenables, E mult l’espoentat sovent Par l’enfernal encumbrement, Des peines ke ci averunt, Qui en Jhesu-crist ne crerrunt. E mult sovent lur récitat

Des granz joies k’il lur mustrat210 Où tuz cil deivent parvenir, K’il volent amer è servir ; De ço les fist-il entendanz Par ço ke il fussent créanz.

Quant el pais avait esté Seinz Patris, è de Deu mustré Encontre la Pasche est venuz Uns Home à li veuz è chanuz. En confessiun li conut K’ unkes le cors-Deu ne reçut ;220 Por ço ke moines ert è prestre Lui volt tut regéhir sun estre. Confès se fist, ne célat mie Einz lui cuntat tute sa vie ; Por ço k’il volt procheinement Reçeivre è plus dignement Le cors nostre seignur Jhesu, K’il n’aveit unkes reçéu. Por ço kil ne saveit comprendre Sun language, ne rien entendre,230 Il fist un Latinier venir Pur lui mustrer è à ovrir.

Ço ke li velz Hom li diseit, E dunt il se regéiseit.

Tute dist sa cunfessiun

Ni parlad rien de occisiun : N’ert pas péchié, ço lui ert vis, Si il aveit Home occis

Seinz Patriz lui ad mult enquiz Se il en aveit nul occis ;240 Il respundi cink en ai morz, Quelke ço est ou dreiz ou torz, E mulz navrez ; mès ne sai mie S’il returnereient puis à vie ; Ne quidai pas, bien le sachez, Ke ço fust dampnables péchez. Li Seinz-Deu lui mustra è dist Ke ço ert encontre Jhesu-Crist E ke mult en aveit perdu Sun Créatur è offendu. 250 Li veuz Hom lui criad merci ! Sire, dist-il, pur Deu vus pri, Ma pénitence me chargez, Ore avez oï mes péchiez. Il lui chargea mult bonement, E la receut dévotement. En cel païs est-il en us Ke cil qui meffunt tut le plus, Quant il vienent en grand aage, Qui sunt plus fiers en lur corage,260 De grief pénitence suffrir,

Pur la Deu grace déservir. Cest essample lur volt mustrer Li seinz-Deu pur els afraier.

Qant Seins-Patriz aveit parlé A la cel gent, è démustré Que Deu la grand puissance veire Ni aveit nul qui volsist creire S’il ne mustrat certeinement K’il véïssent apertement270 Les joïes dunt il ad mustré E les peines dunt ad parlé S’il le véïssent mielz crerreient Ke ço que dire les oreient. Seinz-Patriz li Bons-eurez Fud bien de Deu, è mult privez ; Nuit è jur fud en oreisuns. En veilles, è en afflicciuns, En jéunes è en tristur, Pur requerre Nostre Seignur,280 Del pueple k’en éust merci, E k’il n’en fussent tuz péri. En celle entente k’il esteit Des oréïsuns k’il feseit, Jhesu-crist lui vint en présent, Si cum il aveit fait sovent ; Un tixte de évangeilles plein

Lui donat è mist en sa mein, E un bastun k’il dust porter Quant il al pueple dut sermoner :290 Uncor sunt el païs gardé Pur reliques en grant cherté. Pur ço ke le bastun dona Deu à sun serf à comanda Apele l’um icel bastun Le bastun-Deu k’en fist le dun. Itels choses deit cil aveir Ki eveske est deit purseir Ço nus mustre Malachias En sa vie nel’ dutez pas.300

Après cest fait Deus amena Seinz-Patriz è si li mustra En un désert un lius gastez, Qui de gent n’ert pas habitez, Une fosse tute runde Si ert dedenz grant et parfunde ; E sachez k’ele esteit obscure Espuntable à démesure. Puis lui dist k’iluek ert l’entrée De Purgatoire et trovée,310 E qui fust de ferme créance, E éust en Deu espérance, E fust confés de ses péchiez,

E en après acommuniez. E purreit ci dedenz entrer, E s’il i purreit demurer, Un jur è une nuit entière, E par ci revenir arère, Tut serreit netz de ses péchiez, E de ses meffaiz espurgiez,320 De quant k’il out fait en sa vie ; E si verreiz, ni faudreit mie, E les peines, et les dolurs, E tuz les turmenz de pécheurs, E les granz joïes des Esliz, Verreit s’il fust en Deu parfiz. Si tost cum Deu li out ço dit, Ke devant sa face s’esvanit ; Li Seinz remist tut repleniz, E de la grace-Deu garniz.330 Mult fud haitiez de sun seignur Ke il aveit véu le jur, E de la fose veirement K’il poeit mustrer à la gent ; Pur ço quida ke li plusur Bien serreïent hors de l’errur. En cel liu fist une abbeie Où il mist gent de bone vie ; Chanoignes ruilez i ad mis Si lur ad bien lur ordre apris.340

El cimitire veirement Est la fose vers Orient ; De mur l’enclost, portes i fist, E bone ferméure i mist, Pur ço k’um ni puet entrer Si par lui nun ne là aler. La clef comanda al Priur, Si défendit ke nuit ne jur N’entrast nuls Hom si par lui nun E par tuz cels de la maisun.360

El tens Seint-Patriz par licence Pristrent li plusur pénitence, Quant il esteient bien absolu Si vindrent là où lius fu. Enz entrèrent séurement Mult sufrirent peine è turment, E mult virent horible mal, De la dure peine enfernal, Après icele grant tristesce,

Virent grant joie è grant léesce ;360 A k’il voleient cunter è dire Fist seinz Patriz iluek escrire. De ço furent la gent créanz, Ke seinz Patriz esteit disanz ; Par cels qui estéient venu De cel liu où orent véu E les joies, è les dolurs, Solunc les ovres de plusurs, Por ço k’iluek sont espurgiez Cil ki entrent, de lur péchiez ;370 Ad nun cil lius Purgatoire Qui tuz-jurs ert en mémoire, E pur ço ke Deu demustra A saint Patris è enseigna Primes cel liuz issi diz L’Espurgatoire seint Patriz. Rigles ad nun là où fud mise Li lius è fundée l’iglise. Après cest fait ke jo vus di Cist seinz Patriz s’alme rendi380 Mule seintement à Jhesu-Crist, Qui en sa gloire od lui la mist. Après lui out en la maisun Uns Home de grant religiun, De bon estre è de seinte vie Si fud Priurs del’ Abbeie ;

De grant aage esteit forment Si velz fud k’il n’out k’une dent. Tut n’aient li veil maladie Tant cum il sunt en ceste vie ;390 Si dit seint Grégoires ki fèble Sunt par lur veillesce è endèble. Ici nus dit de cest Priur K’il fist faire près del’ dortur E habitacle où il mansist, K’il à ses frères ne nuisist. Ne ne grevast pur sa fieblesce Ses aages ne sa veillesce, Li Chanoine de la maisun Le mistrent sovent à raisun. 400 Beau-pière, pur Deu, dites nus, Cum bien volez vivre entre nus ? Li seinz Priurs lur respundi Mielz amereie aillurs k’ici. Ici ai-jo peine è dolurs ; Joie è deliz aurai aillurs. Icist frère qui à lui vindrent La voiz oïrent è retindrent Des Angles-Deu à lui parlanz Lui è sa dent bénéïssanz.410 Frère, tu es béneurez, E cel dent que vus avez, Ke unkes viande ne mascha,

Ne ne senti, ne n’atucha, Qui al quer venist à délit Où tu éusses nul profit. En ta yiande n’out-il el Fors ewe freide, pain, è sel ; Tost après ço morust icist S’alme rendi à Jhésu-Crist.420

Seignurs si cum dit li Escriz Plusurs genz el tens Seint-Patriz E en autres tems autresi Issi cum nus avums oï, Dedenz l’Espurgatoire entrèrent E puis après s’en returnèrent. E meinz, è nuit mult retenuz Qui furent périz è perduz ; Cels ke revindrent le cuntèrent, Li Chanoine tut embrevèrent,430 Pur édifier autre gent E k’il ne dutassent néent. E si nus, dist-il, aukes plus Ke ço fud custumes è us, Cil qui einz voleïent entrer E l’Espurgatoire espruver A l’Eveske durent aler, E lur confessiun mustrer ; E c’après la confessiun,

Lur fereit l’Eveske sermun.440 Seignurs, pur Deu, ni entrez pas De là aler n’est mie gas ; Mulz en i ad de retenuz Ke jameis n’en èrent véuz. Mais quant verreit certeinement Ces tenir lur purposement, Par lettres bien les enverreit Al Priur ; si lur mandereit K’il preist de els è garde è cure, E meist en la fose obscure.450 Quant estéïent à lui venuz, Cil les avereit recéuz, De lesser cel purpensement, Les énortereit bonement, E k’il pénitence préissent, E en cel siècle la féissent. Quant il nés purreit tresturner, K’il n’i volsissent pas entrer, Dedenz l’iglise les mettreit, E quinze jurs les i tendreit460 En jeunes è en oreisuns, En veilles è en afflicciuns ; Puis mandereit Clers du païs E partie de ses Amis.

Matin freit-l’um messe chanter, E cels dèsqu’ al’ autel mener Pur estre jà communiez, E bénescuz è seigniez ; L’ewe bénéïte sur hels Jetèrent li Clers è cels.470 Od procession è od chant, Si custume esteit devant, A la porte dreit mènereient Si l’ovreïent è défermeient ; Là sermunereit li Priurs, Si li mustereit les dolurs Ke dedenz cel liu trovereient, E ke jameis ne revendreient, S’il n’éussent ferme créanee En Deu, è verreie espérance.480 E si dit k’al tens seinz Patriz En i aveit-il des périz ; Cil qui s’avéïent purposé E enz estéïent affermé, E ne volstrent pur lui partir, Il lur irreit la porte ovrir ; Cil fereient la croiz sur els E entereient devant cels,

Puis clorreient après els l’entrée En l’iglise de Deu amée.490 Irreient tut li dret arrère E ferreient pur els préière, El demain vendreient oïr Li quels empurreit revenir. Si aucuns en fust revenuz Mult à joie serreit recéuz, Puis demurreit el Deu service Pleinement quinzeine en iglise, Puis contereit de s’aventure E serreit mise en escripture ;500 E cil qui n’en fust revenuz Bien saveïent k’il fust perduz.

El tens le Rei Estefne dit, Si cum nus trovum en escrit, K’en Yrlande esteit un produm, Chevaliers fud, Owens ont num, De qui nus volums ci parler E la dreite estoire mustrer. A l’Eveske de cel païs Où li Purgatoires est mis,510 Vint Owens à confession De ses péchiez querre pardun ; Kar mult aveit sovent ovré Contre Deu en grant cruelté.

L’Eveskes oït ço k’il dist E coment il se régéhist : Mult le blasma k’il out esté En tel ovre è demoré ; Par ses péchiez out irascu Sun Créatur et offendu.520 Li Chevaliers pur ses péchiez Fud mult tristes è esmaiez ; Pense ke digne pénitence Fera solum la Deu-consence. L’Eveskes li voleit doner Solum ço k’il l’oït parler Pénitence de ses péchiez Dunt il pust estre alégiez ; Li Chevaliers lui dist brefment : Sire Eveske, n’en voil néent530 E légièrement espenir, Ne tel pénitence suffrir ; Trop ai forfait à mun Seignur, E offendu mun Créatur. Por ço eslis, par Deu licence, La plus griève pénitence ; Al Espurgatoire en irrai Seint Patriz, è là enterai Ke jo seie de mes péchiez E délivres è espurgiez.540 Li Eveskes l’amonesta

De ço lesser ke il pensa, N’est pas à aler covenable Là où conversent tut li Diable. Hom set bien ke mulz i entrèrent Ke unke puis ne returnèrent, Nule pour de peine aver Ne puet sun corage mover. Li Eveskes vit sun corage Si l’en orat k’à moniage550 Si mesist entre bone gent, Ou od Chanoignes en covent ; Puis purreit-il plus seurement Faire le suen purposement. Il lui respunt ke nun fera Jà nul habit n’en recevra Fors tel cume l’avoit éu De-ci k’il ait cel liu véu.

Quant l’Eveske si fermement Vit k’il veut son purpensement,560 Al Priur de cel liu manda Par escrit k’il lui envéia, Ke cel Chevalier recuillist Al Purgatoire è le mesist, Issi cum-il faire deveit E cume la custume esteit. Li Chevaliers vint al Priur

Il le reçut par grant amur, E mult lui dist è sermona K’il leissast ço ke il pensa ;570 Ha ! trop ai grant oppressiun D’aler en tel perdiciun. Tant ert fervenz en sun désir Ne l’en puet li Priurs partir ; Od lui l’amenad en l’iglise Si cume costume est assise Quinze jurs li fist demurer, Orer, è veiller, è juner. Quant il out esté quinze dis Si manda les Clers del’ païs ;580 Matin lui firent messe oïr E escuter tut à leisir, Puis reçut od dévociun Le cors Deu od bénéïçun : L’ewe bénéïte jettèrent Desur lui, après l’amenèrent Od létanie, od oreisun, E od bele processiun, El liu où il deveit entrer, Forment le hasta de aler.590

Li Priurs ad l’us deffermé : Devant tuz ad dit è parlé Al Chevalier ; si lui mustra

L’entrée, è puis le sermona. Amis, certes si tu créeies Nos conseilz, jà ni entréies ; Bien poz-ci ta vie amender, E Deu servir è honurer ; Mult i sunt entrez è perdu Ne sout-hom k’il sunt devenu.600 Kar n’orent pas ferme créance, Bone fei, ne dreite espérance ; Ne porent suffrir les turmenz, Pur ço remistrent-il dedens : Par les grands turmenz ke il virent Deu oblièrent è perdirent. Si vus sur ço volez entrer Ke vus m’oïez ici cunter, Primes vus ferai ci oïr Tut ço ke vus est à venir.610 Li Chevalers li respundi : J’i enterai, en Deu m’afi, Pur mes péchiez espenir E ke jo puisse à Deu venir. Li Priurs dist : entendez, Sire, Ço que vus voil mustrer è dire.

El nun de Deu que vus créiez En ceste fosse vus mettrez, Par le crois de la terre irez,

Tant k’en un grant champ entrerez.620 Une grant sale i troverez Bien overé, si enterez : Mult sont d’ovraigne qui la fist E qui si feitement l’asist. Dedenz la maisun vus serrez Tant de bons messages aurez, De part Deu à vus parlerunt E si vus reconforterunt ; Si vus enseignerunt assez

Iço que vus faire devez.630 Après ço s’en départirunt E à Deu vus comanderunt ; Hastivement aurez après Cruels messages è malvès, Ço nus unt dit è conéu, Icil qui de là sunt venu. Nus le véïmes en escrit Issi cum jo l’ai à vus dit. Li Ber mustra mult bel semblant : E devant tuz dist en oant,640 K’il n’out dute de cet péril, Qui les autres mist en eissil. Kar la force de la dolur, Des péchïez dunt il a pour, Despit k’il nès voleit oïr, Ne sun purpensement guerpir.

Li grant méfait de ses péchiez Dunt ses cors ert pleins è chargiez, Ne reduta mie à suffrir Peine è turment pur Deu pleisir.650 Cil qui devant fud bien armez D’armes de fer è aturnez, E qui aveit grand hardement, En estur pur veincre la gent ; Or s’ert armez en tel mesure Dunt li Diables n’éust cure. De fei è de bone espérance, E de justise è de créance ; Par icestes vertuz sans faille Veincra le Diable en bataille660 Il dist à tuz : préez pur mei, Puis fist la croiz par devant sei ; Hardièment od bon semblant, En la fosse se mist avant. La porte ad li Priurs fermée Si se départent del’ entrée, Vont s’en od la processiun El muster, è funt oreisun Ke Deus eit pité è merci Del Chevalier dunt jo vus di.670

Li Chevalers pas ne s’éfreie Parmi la fosse tient sa veie ;

Ore hanterat ne dutez mie Novele è forte chevalerie, Merveille est k’il est asseur, Cum il plus va, plus est obscur ; Tute pert humaine véue, Autre clarté lui est venue : Petite fud, mais ne-purqant Par cele tint la veie avant,680 Tant ad erré par desuz terre K’il vint al champ k’il alout querre ; Une maisun vit bele è grant Dunt il oït parler devant. Tel lumère ad iluek trovée Cum est d’yvern en la vesprée ; Icest paleis aveit en sei Entur une entière parei Fait à piliers è à arches, A vousurs è à wandiches ;690 Cloistre ressemblout envirun Cum à gent de religiun. Li Chevaliers s’esmerveilla Del’ovraigne k’il esguarda ; Quant le palais eut esguardé Dehors, è tut entur alé, Hastivement dedenz entra, Assez è plus s’esmerveilla, De ço k’il a dedenz véu.

A-tant s’assist loant Jhesu.700 Ses oilz turnat è sus, è jus, Merveillat sei kar ne pout plus, Ne cuida pas, c’en est la summe, Ke cil ovre fust de main hume.

Il ni aveit guères esté Quant en la sale sunt entré Quinze persones simplement Rés è tunduz novelement ; Blancs vestemenz orent vestuz, De par Deu lur distrent saluz.710 Lez-lui s’asistrent envirun En semblance de religiun ; Tuit se turent : li uns parla Mestre è Priurs d’els ressembla, Al Chevaler dist ducement : Béneit seit Deu omnipotent Qui ad si bon purposement Mis en tun quer, è hardement ; Tun purpos è ta volenté Parface-il par sa bunté,720 E si te guart par sun plaisir K’arère puisses revenir. Ci venez pur vus espurgier De vos péchiez è alégier Barnilment t’estuet cuntenir

Où ici t’estuvrat périr. Cors è alme en perdiciun Lairas sans fin de raançun, Ferme créance aies en tei Retien ço que tu oz de mei.730 Un andreit quant nus en irruns En cest païs sul te lerruns ; Grant multitudine verras Des Diables ; nel’ dute pas, Qui grant turmenz te musterunt, De greignurs te manaçurunt. Si en lur cunseil vus metez E li creire les en volez, Il promettrunt véirement Ke hors vus merrunt salvement,740 A l’entrée dunt vus venistes Quant dedens cest clos vus mesistes. Si vus quiderunt engigner De ço vus voil bien acointer ; Si vus créez lur fauz sermun Si irrez en perdiciun. Si par manace ou par turment, Ou par malveis blandissement, Estes esmaiez u bien veneuz Finablement estes perduz.750 S’en Deu avez ferme créance, En ses nums è en sa puissance,

E ne séiez espuvantez Des manaces que vuz orrez, E les pramesses non vérables, Ne créez ? K’il sunt décevables ! Mès despisez els è lur diz Si serrez tensez è guariz ; Puis serrez de tuz voz péchiez E délivres è espurgiez,760 Les granz turmenz è la dolur, Où sunt livré li péchéur, Pur les ovres d’iniquité, Où il se furent aturné ; Verrez apertement ici E les granz joies autresi, E les repos è la dulçur, Où cil conversent sanz dolur, Qui Deu servirent è amèrent, E en bones oevres finèrent ;770 E aiez tuz-jurs en mémoire Deu qui est sires et reis de gloire. Quant il vus mettrunt en turment Jhesu-crist réclamez sovent ; Par l’apel de cel nun puissant Serrez délivres maintenant En quel liu que séiez menez, E quel turment ke vus sentez, Le nun Jhesu-crist apelez,

Gardez ke tus nel’ obliez.780 Délivre serrez par cel nun Par la Deu grace le savun ; Ne povuns plus od vus ci-estre, Comandum tus al Rei célestre.

Après cele bénéeiçun S’en départirent li Barun. Li Chevalers remis, sutis, Apparillez, è ententis De novele bataille emprendre, Por-qu’à Deu puisse l’alme rendre.790 Cil se combati mult sovent Par prouesce contre la gent ; Apresté s’est è covenables De combattre contre Diables, Bonement en Deu espérant, Atent liquel vendrunt avant. Des armes s’est-il bien armez E bien garniz è aturnez ; Hauberc de justise out vestu, Par quel le cors out defendu800 Del’ engin de ses anemis, E l’escu de fiance out pris. Haume out fait de créance L’autre arméure d’espérance ; Espeie ad del Seint Espirit,

Si cum li livres le nus dit. C’est la parole Jhesu-crist Ki de sun nun nomer l’aprist. Mult lui fud cil Seint Nun eidables K’il rescust sovent des Diables810 K’il ne fust périz ne tenuz Ne par leur grant turment vencuz. La pitié de sun bon seignur Nel’ déçut pas en sa tristur. Nun, feit’ele, nuli k’il eimt Ne sa grant bosoig la recleimt ; Issi armez cum jo vus di, Li Chevalers suls attendi, Les batailles espuntables, K’il fera encontre Diables.820

Il ni avoit guères esté, Quant ad oï è escuté, Une tel noise è uns tels criz, Cum si li munz fust esturmiz ; K si tut li home del’ munt, Oisel, è bestes ke i sunt, A une voiz criassent tuit, Ni éust mie tant greignur bruit ; Si ne fust de Deu la vertuz,830 De laquele il se ert vestuz, E les conforz k’il out éuz,

Des seinz Baruns k’aveit véuz, Hors del’ sen fust afolez, Chauz à-val è estimez, Après la grant noise è le sun, Entrèrent tuit en la maisun, Od hidus embruïssemenz, Sur lui réchimèrent lur denz. De sur tute autre créature Esteit horrible lur figure ;840 Trestut issi déffigurez L’unt par grant eschar saluez, E quant il l’aveient salué Par reproche unt à lui parlé.

Li Home qui nus sunt servant E en notre oevre demorant, Venent à nus après lur fin, E sunt à nus de tut enclin. E vus, estes tut vifs venuz, Bien devez estre reçéuz,850 Greignur louer, greignur mérite Deveiz aveir, k’avez eslite Nostre estre è nostre compaignie, E venistes à notre envie, Grant grace devum rendre à vus, Ke vifs estes venuz à nus. Autrement auruns nus grant tort

Quant vus n’atendistes la mort ; Ça vus venistes espenir Voz péchiez par turment suffrir.860 Ci aurez vus asez dolur, Méserie, turmenz, è tristur, Pur ço ke servi nus avez, Si noz conseilz crère volez, A la porte sein vus menruns Où entrastes hors vus mettruns. Lung-tens purrez el siècle vivre, E vos déliz faire à délivre, Si melz amez à remaner, K’arière aler è joie aver,870 Cruels peines è griefs turmenz, Aurez od nus finablement.

Issi faiterèment parlouent Li Diable è amonestouent Li Chevaler k’à els turnast, E sun purposement laissast ; K’il volsist à els consentir Ou par manace ou par blandir. Mais li Chevaler Jhesu-Crist N’out pour è ne ne se frémist ;880 Ne blandissement, ne manace Nel’ deçeit ke lur pleisir face : En pais se sist n’out pour de els ;

Ne voit un mot parler à els ; Il virent bien k’il les despist Hidus semblant chescun li fist.

Un feu firent de maintenant, En la maison merveilles grant : Piez è meins lui lient forment El feu le jettent erralment ;890 Od crocs de fer enz le butèrent, Hidusement sur lui crièrent. Li Chevalers en sa dolur Apellat le nun del’ Seignur ; Si Enemi qui od lui sunt, S’efforcèrent k’el’ feu parfunt Le péussent entre els tenir, E tut sun cors arder et bruir. Quant icel gisant turment senti A Jhesu-crist criat merci ;900 Icil nuns l’ad bien defendu Del’ premier turment où il fu.

Après cele invocaciun K’il fist de cel seintisme nun, Fust délivres, li feu esteint, E icist grant turmenz remeint. Quant li Chevalers ad véu De Deu la force è la vertu,

En lui s’afie fermement, E atent plus séurement910 Les turmenz où il deit entrer, E ço ke il deit trespasser. Les Diables despit sans faille, E lur turmenz, è lur bataille ; En une waste régiun Le meinent hors de la maisun, Dunt la terre ert neire è obscure ; Ni vit nule autre créature, Fors les Diables ki le menèrent, E ki tut entur lui crièrent.920 Là out un freid vent è serri, Ke lui parcout le cors parmi ; Il nel’ poeit nient oïr Cest turment li covint suffrir. Desques là l’unt trait è mené Où li soleil neist en esté, A la fin del siècle le meinent, Ço lui fud vis par-tut le peinent. Par une véie grant è lée Le trestrent en une valée,930 Cele part dunt li soleilz surt, En yver quant li jur sunt curt.

D’autre part vers le su, à destre, Lui mustrèrent perillus estre

Où il le meinent ; ad oï Grefs pleintes, è dolurs, è cri ; E cum plus alat aprimant Plus oï pleinte é dolur grant. En un grant champ l’unt puis mené Plein de misère è d’amarté ;940 Li Chevalers ne pout véer La grandur del champ, ne savéer. De tute manière de gent Vit pleins cist champ veraiement, A la terre tuz estenduz Envers ; et si estéïent nuz. Od clous de fer è meins è piez A la terre sunt enfichiez ; Pur l’anguisse de lur dolur Mangèrent la terre à tristur.950 Sovent diseient où haut cri : « Esparniez nus, merci, merci. » Ni aveit nul qui s’aleggast Ne qui de riens les esparniast ; Li Diables entr’els alouent Sis batéïent è turmentouent. Al Chevalier dient sovent : « Vus sufferez icest turment, « S’a nus ne vus voillez tenir « E à nos conseils obéir, 960 « Se vus voillez certeinement

« Laisser vostre purposement, « Hors vus remerruns seinement, « N’i aurez nul blémissement ; « S’od nus remanez finement « Tuz-jurs aurez peine è turment. » Il retint bien en sun pensé Cum Deu l’aveit einz délivré, Nule rien ne lur respundi, Einz les despist ; è sis haï970 E vers la terre le metteient, Tut nu si cum li autre esteient, E sis voleient cloufichier, Mès il membra al Chevalier Del’ nun Deu ki l’out délivré, Si ad Jhesu-Crist réclamé. Cil turmenz ne lui l’out nuisir Li nuns Deu les fist départir.

D’iluek le traïstrent è menèrent, Dedenz un autre champ entrèrent980 Où greignurs turmenz ad véu K’en cel dunt il esteit eisseu. De chascun âge de la gent Out en cel champ diversement ; A la terre furent culché Cume li autre è cloufiché. Tels esteit la diversetez

De cels qu’en cel champ ad trovez, E des autres k’il vit devant, Sur les ventres èrent gésant ;990 Les autres géséïent envers Cloufichez à la terre od fers. Dedenz cest champ où est venuz Plusurs de ces i ad véuz Qui adenz estéïent gisanz ; Sur els véeit draguns ardanz, Qui les poigneient è turmentouent, Od denz ardanz les dévourouent. Plusurs i vit qui èrent ceint E de serpenz ardanz estreint,1000 E par les cols è par les braz, Mult i aveit dolereus laz ; Od lur langues qui mult sunt fuines Percent lur cors è lur pétrines Od l’aguesce si traient fors Ço lui ert vis les quers des cors. Crapouz i vit merveilles granz Ço lui ert vis trestuz ardanz Sur les piz des asquanz séient Od lur becs que horribles aveient.1010 A grant force èrent ententis De traire les quers des chaitis ; Cil qui èrent ici tenuz, Ès granz turmenz k’il ad véuz,

Ne finèrent de doluser De grefment pleindre è de plurer. Li Diables sur els cureient E flaëloent è si bateient ; Chaitis est cil qui en tel peine Par ses péchiez se traite è meine.1020 Il ne poeit nient véer, La grandur del’ champ ne savéer, Fors de tant k’il i fud entrez E lée, de travers fud menez. Le Chevalier unt apelée Li Diable è à lui parlée : Tuz ces turmenz que vus véez, Aurez si vus ne nus créez. Il les despit, cil s’entremettent, Cum il en ces turmenz le mettent ;1030 Il apelad le nun Jhesu, Par cel apel délivrés fu.

Iluek l’unt treit, si sunt alé Al terz champ où il l’unt mené Plein de misérie è dolur, E de criément è de plur ; De tute manière de hée I aveit gent trop grant plentée ; E jurent adenz è envers Fichiez en terre, od clous de fers1040 Ardanz, des chiefs deci k’as piez

Par tuz les membres sunt fichiez Si espès, ke nuls ni mettreit Sun dei k’a clou in tuchereit. Ensi très grant anguisse esteient K’avis unkes crier poeient Fors cume gent qui fuissent morz Tant estéïent lur turmenz forz Nus estéïent è li freiz venz Les turmentout è hors è enz ;1050 E li Diable si les bateient Ke nule pitié n’en avoient : Allas ! ke nuls deit déservir Ke tele peine deit suffrir ; Après unt li Diable dit Al Chevalier sans nul respit, « Itels peines suffirirez vus « Se vus ne consentez à nus ; « E lessez ço k’avez empris « Ou turmentez serrez tut vis. »1060 Il desdeigna è si despist, Lur conseilz è nient ne fist. Il le voleient ferme lier E à la terre cloufichier Si cum estéïent li peiné, Qui là furent ; il ad nomé Le nun Jhesu-Crist durement Si fud délivrés erraument.

Tant l’unt trait è saché entr’eus Qu’el quart champ le menèrent odeus,1070 Tute manière de tormenz, Là vit-le Chivaliers dedenz. Par les piez estéïent pendanz Plusurs od chaënes ardanz E par les mains è par les braz Li plusur en dolereus laz. E si avéït mult de ceus Qui pendirent par les cheveus ; Li plusur les testes à-val Pendirent en flame enfernal1080 Faite de sulphre qui ne funt. Par les gambes liez à-munt Li un pendeient cruelement Od crocs ardanz diversement Par oilz, par nés, è par oreilles, De ceus i aveit-il merveilles ; Par col, par bouche, è par menton, E par les mameles, ço truvon, Par génitailles, par aillurs, E par les jouës les plusurs.1090 Ceus vit li Chevalers pendanz El feu qui est tuz-jurs ardanz, En forneises de souphre espris ; En vit ascans qui èrent mis, Asquans en vit ars è bruiz

Qui sur graïl èrent rostiz ; Asquans en vit mis en espeiz E rostis od souphre è od peiz. Li Diable les rostisseient Divers métaus sur eus fundeient,1100 Li autre Diable teneient Maces de fer sis débateient. Tute manière de torment Vit sire Oweins en présent ; De ses compaignuns ad véuz Plusurs k’il a reconéuz, Qui el siècle aveient esté, Mès malement orent ovré. Nul n’i purreit mustrer ne dire Les plurs, è les criz, n’en escrire.1110 Cist champs n’ert mie solement Pleins de la tormentée gent, Ainz ert des Diables plusurs Qui en esteïent tormenturs, Entr’eus le pristrent, s’il voleient Tormenter, mès il ne poeient Le non Jhesu-Crist réclama Par icel non se délivra. Mult est cist nons duz à nomer Par qui on puet se délivrer.1120 Iluec le menèrent avant Un torment vit merveilles grant,

Une roue ardante è fuine De-suz ert la flame souphrine ; A la rouë si rai sunt mis, Od crocs de fer ardant asis, Fichiez furent espèssement ; Sur ces crocs pendéïent la gent. L’une meitiez en terre esteit, E l’autre en l’eir que tote ardeit ;1060 Li chaitif qui de-sus pendeient En la flame souphrine ardeient, Qui de la terre veneit sus, Si oscure ne poeit plus. E li Diable apertement Lui mostrèrent icel torment, E lui dient tut en apert, Que sil’ à eus ne se convert, Cest torment lui estot suffrir E de-sur la rouë venir.1070 Enz ke de de-sus vus encrouns Apertement vus mosterouns, Cum feit torment cil chaitif sunt, Qui à la rouë pendu sunt. Li Diable alèrent avant Icele rouë avironant, Li un del’ une part esteient, Li autre encontre qui tenoient Grant pels de fer trestut ardanz

De la terre furent levanz.1080 Icele rouë encontre-munt Iceus li mustrent que i sunt ; Plusurs unt d’autre manière Qui la reboutouent arière, Tant la tournouent cruelement, E tant alout isnelement, Que nuls ne poeit cela porveir Qui penduz i èrent véir. Pur la flame ne pur l’ignelesce, En grant miserie è en grant tristesce1090 Furent icil qui là esteient E qui cel torment susteneient. Li Chevaliers ont entre eus pris Si l’ont de-sur la rouë mis, Contre-munt le firent lever, Mais quant il deveit avaler, Si ad nomé le non Jhesu, Tout errament délivrés fu.

D’Iluec le traistrent maintenant Sil’ menèrent entre-eus avant,1100 Tant k’il vit loinz une maisun Fumose è de tro grant façun ; Tant fud lée è de tel longor Nuls ne pot choisir la grandor. Là le treistrent hidusement

Loinz ert de cel herbergement Quant la chalur senti si grant Qu’il ne poeit aler avant Il s’arestut ; cil le hatèrent. Purquoi tarjout lui demandèrent ?1110 Ço est un bains que vus véez, Voillez ou non, là enz irrez. Baignez serrez od ceus qui sunt E qui ces bainz déserviz unt ; Mult ad de ceux dedenz oïz E granz dolurs è granz ploriz. Quant en la maison fud venuz Mulz i ad durs tormenz véuz ; Li pavement de la maison Fui plain de foses environ1120 Durement lées è parfundes ; Si esteient de-suz tutes rundes Si près d’autre chascun esteit Que vis onques veie i pareit. Ices choses dont nus parlum, Esteient pleines ço nus trovum ; De chascun est li cor boillant E de chascun métal ardant. Grant multitudine de gent I ad véu diversement,1130 De toute manière de bée, Iluek esteient tormentée.

Tuz furent plungé li auquant En cel métal chaut è ardant, E teus i out de-ci c’as piz E teus i ad desk’as numbriz ; Teus as quisses, teus as genuz, Grevouse peine i out à tuz ; Teuz as gambes, è teus as piez El métal estéïent fichiez. 1140 Teus i tenéïent l’une main, Teus ambedui de dolur plain A une voiz tuz s’escrioient, E si pleignoient, è dolusoient ; Li Diables mult cruelement Lui dient k’en icel torment Serra jà mis è tormentez S’il pas ne fait lur volentez En un des baigns le vunt plunger. Dunc remembra au Chevaler1150 Del non Jhesu k’il apela De cel torment le délivra.

D’iluec le mainent où il sunt Tant k’il vindrent à un grant munt ; De chascun âge de la gent Trova iluec asemblement. Sur les ortilz des piez esteient, Curbes è nuz grant peine aveient,

Si grant pueple out de-sur cel munt Que s’il n’éust plus gent el munt,1160 Ço li ert vis bien suffireit Icist pueples ke il véeit ; Si cume gent mort attendanz Vers aquilon èrent tornanz. Li Chevaliers s’esmerveilla De cele gent qu’il esguarda, Kar il estéïent autresi, Cum s’il demandassent merci. Uns Diables lui demanda1170 Pur-quei de ceus s’esmerveilla Qu’il vit atendre od tel pour, En peine, è en tel labour. Autretel vus estot suffrir Se à nus vus volez tenir. Li Chevaliers mot ne respunt ; Lever le quident sur le munt. Quant devers aquilon revint Uns venz qui grant tempeste tint Qui tuz ensemble les leva Horriblement, puis sis jeta1180 En un flove freit et puant ; D’autre part le munt guaimentant En cel torment, è en cel cri, Ert li Chevalers autresi. Là lur covint grant freid suffrir,

Cum il voléïent sus venir Li Diable les rebotouent Od crocs de fer ens les plunjouent. Li Chevaliers se remembra, Le non Jhesu-Crist réclama ;1190 De l’autre part fust en estant De-sur la rive maintenant.

Puis sunt li Diable venu A lui ; s’il traistrent vers le su Tant k’il vit une flame oscure, Sulphrine è puant sans mesure. De chascun âge de la gent Vit lever od l’embrasement Homes ardanz cum estenceles Qui hors del feu eissent noveles.1200 En l’air montoient, puis chaïrent Arière el feu, dunt eissirent En liu ardent, è en puur, E en tristesce, è en dolur. Cum cest liu durent aprimier Si parlèrent al Chevalier. Véez vus icest pui flambant ? Ce est l’entré d’enfer ardant. Ici est nostre mansiuns Finablement ça enz serruns ;1210 Pur ço ke servi nus avez

Ensemble od nus ça enz serrez, E tuit cil qui nus servirunt Tous-jurs sans fin ci remeindrunt. Si dedenz cest pui vus metez E cors è alme périrez Ça ens vus estoura venir S’a nus ne volez obéir. Se mieuz amez à returner Arère vus ferons mener1220 Sein è sauf sans blémissement ; Si porrez vivre longement. Tant s’afia en Jhesu-Crist, Que lur conseil è eus despist ; Dedenz saillent li Adverser Od eus traient le Chevaler. Tant fud de cel torment hastez Por poi k’il ne s’ert obliez De nomer le non sun Seignur Puis le noma par grant dolur.1230 Quant Jhésu-Crist out réclamé, La force del’ feu l’ad levé Od les autres en l’air en haut, Mult ot iluec perillus saut. De-juste cel pui avalout Une pièce suls i estout, Mult s’esmerveilla où il fu, Diable sunt à lui venu

Que lui èrent desconéuz Autres que cil k’il out véuz.1240 Au Chevalier parlèrent ci : Estes-vus ore suls ici ? Nostre cumpagnon vus mentirent Quant pur veir entendre vus firent Que l’entré d’enfer fud ici, Sachez bien k’il vus ont menti De ço sunt-il bien costumer ; Por ço ke il volent engigner La gent par mençonge è atrère Quant il par veir nel’ poent fère.1250 Ci n’est mie la dreite entrée D’enfer k’il tus orent mustrée, Mès sachez bien la vus merruns Le dreit enfers vus mosteruns.

Tant le traïstrent k’il levèrent A une ewe k’il lui mostrèrent Horrible, è parfund, è puant, Là oït criz è noise grant. Cele ewe estoit toute embrasée De flame sulphrine od fumée ;1260 Cele ewe ert de Diables pleine Od lur torment e od lur peine. Cil k’il menèrent distrent tant Véez vus là cel flue ardant,

Des puiz d’enfer ist cel ardurs Où nos dampnez serront tuz-jurs. Par desur cel ewe ad un punt Mult perillus à ceus qui vunt ; Sur cel punt te covient aler Nus i feruns le vent soufler,1270 Que del’ grand mont là jus porta E en cest flove vus abatra, Tut issi cum il vus ravi En l’autre flove, é abati. Nos compaignons vus retendrunt El puiz d’enfer vus recevrunt. Le punt vus estuet espruver Cum vus porrez outre passer ; Il levèrent contre-munt Les piez metent sur le punt.1280 Treiz perilz i avoit trop grant Desur le punt as trespassant. Li premiers ert escolurgables Nus ni tenist ses piez estables, Tut i éust-il grant labur Ne fust la force au Créatur. D’autre part li punz esteit teus Si estreit, ke nus hom morteus Por nule rien ne se tenist, Ço li fu vis k’il ne chaist.1290 Li terz esteit demesurez

Que l’un puz en si haut levez Del flove, qui esteit ardanz, Mult ert hidus as trespassanz, Qu’il ne chaïssent contre-val El dolerus puiz enfernal. Illuec lui dient li Diable, Qui sunt félun è decevable, E encore te loruns nus Que tut te tenisses à nus ;1300 A la porte te remenruns Où tu entras, hors te mettruns. Al Chevaler ad remembré De quel péril Deus l’out jeté ; Le nun Jhesu-Crist réclama Pas avant autre avant ala. Tant cum il plus alad avant E plus s’alad asséurant, Kar li punz lui ellargisseit E de dous pars si k’il véeit1310 Tot fu li pont si esleissiez Qu’uns chars i pout aler chargiez. Un poi après fud si créuz Si dous chars i éust venuz Bien se poïssent encontrer E largement outrepasser. Li Diable qui l’amenèrent Furent al flove è esgarderent

Cum il passa séurement Dunc crient tant hideusement1390 Que li eirs remut è la terre Greignor péril n’estoveit querre ; Gréïgneur pour out de ces criz Que des périlz k’il out sentiz, Autres Diables vit parfunt Qui jetouent lur crocs, à-munt, De fer ke croker le voloient, Mès à lui toucher ne poeient ; Outre le pont délivrement Passa puis senz encombrement.1400

Li Autors nus fet ci entendre Que nus devum essample prendre Des grant turmenz k’avez oï Dont li Livres nus cunte ci, E des miseries que ci sunt E des granz peines de cest munt. Si ces peines estéïent mises Contre les autres, è assises, Ni aureit-il comparisun Plus de Egle è del Pinçun.1410 Teus sunt les peines enfernaus E les méseises, è les maus Que nuls nès porreit anumbrer Plus ke gravele de la mer.

Qui de ço pensereit suvent Ne se délitereit nient En la vanité de cest munt Ne ès délices que i sunt. Mès li Cloistrer ne sevent mie Qui cuident aveir dure vie1420 Pur ço k’il sunt encloz dedenz Quels est la peine è li turmenz Qui sunt ès lius dunt nus parlum E dunt devant mostré avum. Se cele vie remembrassent Sur tute rien la lur preissasent ; Plus est légière ço me semble Où cors è alme sunt ensemble. Vie, senz, curioseté, Ou dras, è vivre ad planté,1430 Qui n’est cel où tant ad meseise, Il ni ad rien que ne despleise ; Pur ço vus voil amonester Que des tormenz de les penser, E si aidez à vos amis, Que il ainz sunt en peine mis, Si cum fud dit au Chevaler ; Cil qui là sunt pur espurger Serrunt de peines délivrez Fors ceus qui sunt del’ tut dampnez.1440 Ceux qui par lius vit en torment

Ert délivrés véirement, Par messes è par oreisons, E par almones è par dons, Qu’om done à povre gent por eus. Tuit èrent délivres, fors ceus Qui en la bouche d’enfer sunt, Jamès de Deu merci n’aurunt ; Es autres tormenz sunt nos pères, Mère, sorus, parenz et frères,1450 Attendans sunt à nos bien-feiz Tant ke d’iluec les ait Deus treiz. Ses’ veissons corporelement Ci entre nus suffrir turment, Trop grant leidesce feriuns, Se nus ne lur aidissiuns, Greignur mestier en ont-il là Que s’il fuissent entre nus ça.

Seint Grégoires testimonie, Qui parole de cele vie,1460 Que cil qui de cest siècle vunt E en l’Espurgatoire sunt, Qu’il sunt alégés par iceus Qui almosne è bien funt pur eus. Mult est grant mais quant en l’iglise Devom escouter lur servise Que plus volum à el entendre,

Quant Deu pur eus prière rendre ; Ço disons pur cels chastier Qui s’en isent hors del’ mustier,1470 Quant hom dit des mors le servise, Ester devréïent en l’iglise, E prier mult dévotement, Que Deus alégast lur torment. Tels i ad qui délivres sunt Ço sunt cil qui plus tost s’en vunt, E s’il estéïent remembré, De ço dunt nus avon parlé, E il en éussent poour, De la peine è de la dolour,1480 Que cil chaitif sanz fin auront, E des joïes où cil irront, Que servirent leur créatur, En dreite fei è par amur.

Cist Chevaler dont ai parlé Puis k’il aveit le pont passé, Tut délivres ala avant. Devant lui vit un mur si grant Haut de la terre, en l’eir à-munt ; Les merveilles que del’ mur sunt1490 Ne porreit nuls cunter ne dire, Ne l’ovraigne, ne la matire. Une porte ad el mur véue

Bien l’a de loinz aparcéue, De précius métals fu faite E gloriosement portraite ; Porsise estoit de bones pères Mult précioses è mult chères. Li Chevaliers s’esmerveilla, De la porte k’il esguarda1500 Pur la clarté k’ele rendeit, Qui des chères pierres eisseit, Mult se hasta de là venir : Contre lui vit la porte ovrir Demie-liue ert loinz è plus ; Quant vers la porte aprimà sus Si senti une tel odur Tant douz è si bone flérur, Sur tutes les riens de cest munt Qui onques furent ne qui sunt ;1510 Fuissent aromatizement N’atendreit-il à ço nient A la douçur ke il senti, Que tut le cors lui repleni. Tut en recovra sa vertu Del’ torment qu’il aveit éu ; Avis li fud par cel odur Que tute perdit sa dolur.

Quant la porte vint aprismant

Un pas vit tut resplendissant,1520 Là enz, aveit greignur clarté Que li soleil n’ad en esté. Mult i covesta à entrer ? Bénéurez estoit cil Ber, Qui tant out fait è deservi, Que entre tel porte ovri ; Cil ne le volt mie deceveir Qui cel estre lui fist véeir, Bien ad empli sun grant désir Qui en tel liu lui fist venir.1530

Encore esteit loinz de la porte Quant il vit creiz que l’on aporte, Palmes orines, ço trovuns, Chandelabres è gomfanuns ; Gens èrent de religiun Qui firent la processiun, Ço lui est vis k’en tut le munt De ces qui furent ne qui sunt, Ne fud unques tele véue Ne si honestement tenue.1540 De chascun aage de gens E de chaque ordre ensement, Vist formes d’omes è semblanz Mult ert la compaignie granz ; Vestuz furent diversement

Solum l’ordre que eus apent. Li un èrent cum arcevesque E li autre èrent cum évesque, Li un abbé, li autre muigne, E prestre, diacre, è chanuigne,1550 E subdiacre, è acolite, E laie gent à Deu eslite, En tel forme è en tel semblant Furent vestu aparissant, Cum il furent n’en dotez mie El Deu servise en ceste vie. Contre le Chevalier alèrent Sil’ reçurent, enz le menèrent Od duz chant è duz mélodie, E od le son de l’armonie ;1560 Quant il orent fini lur chant, Dui arcevesques vont avant, Se lui mostrèrent le païs, Tuz les estres è le purpris. Près parlèrent tut ducement E distrent au cumencement : Beneit seit li Rois de gloire Qui t’a doné la victoire, Que sormunté as les Diables, E lur turmenz nun covenables,1570 E ke si estes ci venuz, E autel joïe recéuz.

Il le menèrent sus è jus Tant i vit bien ne poeit plus ; En cel païs vit tel clarté Qu’à grant peine l’a esguardé, Si cume li soleil le jur Tolt as esteiles lur luur. Issi toldreit, ço lui ert vis, La grant clarté de cel païs,1580 Al soleil tute sa luur, Quant-il ad grant resplendissur. Il ne puet véer la grandur Del’ païs, où tant ad dulçur. Fors de la porte où il entra En-tant cum hom li enseigna. Si cum uns prez fust cist païs De flors è d’arbres plantéis ; Herbes i out de bone odor E gentilz fruiz de grant valur.1590 Tant aveit le quer repléni, De la dulçur ke il senti, Que ço lui esteit bien avis, Qu’il en poeit vivre tut-dis. En cel champ ad si grant clarté Ni pot aveir nul obscurté, La clarté del ciel i resplent Nient escolurgablement. De tute manière de hée

I vit gens à si grant plenté1600 Qu’il quidout bien ke nuls vivanz El munde n’en péust veir tanz ; Par covenz estéïent partiz, Par lius en joie è en déliz, E ne puroc quant il voleient, Del’ un liu al autre veneient. Grant joie orent communement Li un des autres vereiment, E de la visitatiun Que entr’els fesient envirun,1610 Où k’il fuissent par grant douçur Firent loange al Créatur. Si diverseit bien lur vesture Cum les esteilles par figure, Si diversent en lur luur L’une mendre, l’autre greignur ; Li uns l’orent tute d’or fin, E li autre vert ou purprin, Li uns de Jacinte culur Bloie ou blanches cume flur.1620

Cist Oweins sout de cele genz Par les forme des vestemenz. De quel mestier orent esté E en quel mestier orent finé ; Si cum variout les colurs

Avéïent diverses luurs. Colur de gloire apparisseit Sur tuz les dras k’il i aveit ; Li uns alouent coroné Cume Rei è si atorné ;1630 Li uns pourtouent en lur mains Palmes orines, flors è rains ; Tant fud cil estres délitables Al Chevalier, è si mirables De la dulçur è del’ repos, Qu’il vit là enz dedenz cest clos, E des duz chanz k’il entendit. Al Deu loenge è oït, Chascun en sei s’esjoïsseit De la joïe ke il aveit1640 Por ço ke del’ Espurgatoire Estéïent amenez en gloire.

Cest païs ert si repleniz De la grace Deu è garniz Que bien porrent estre péuz E de cel grace sustenuz. Plosurs maisuns ont là enz E mulz cumpaignies dedenz ; Chascune aveit à grant planté De la célestiene clarté.1650 Tuit cil qui le Chevalier virent

Lur créatur si bénesquirent Pur lui qui ert entr’eus venuz Cum lur frère de mort eissuz ; La grant léesce ad bien véue Que tuit firent de sa venue, Li duz chant è la mélodie Des Seinz Deu est dedenz oïe, Là enz n’out trop chaut ne trop freit. Ne rien qu’amenusance seit.1660 Quant k’il i out esteit pleisable E peisable è tut acceptable En cel repos si béneuré, Vit de joïe si grant planté, Que nuls ki en cest siècle seit, Saveir ne conter nel’ porreit ; Or nus doint Deus ço deservir K’à ces joïes puissons venir.

Quant li Chevaliers out véu Cele grant joie è cel salu,1670 Li Erceveske li menèrent Un poi en sus à lui parlèrent. Biau frère, ore as ici veu Le désirer que avez eu, Les tormenz è les granz dolurs Avez véu des péchéurs ; E les déliz è les repos

Des bons qui sunt dedenz cest clos. Bénéiz seit qui te dona Cest pourpos, è si affirma,1680 E ke tu poïs endurer Les granz tormenz à trespasser Del Espurgatoire où tu fus, E par sa grace venis sus. Par Deu estes ici amenez : Des choses que véu avez, Vus dirrons la sénéfiance. Aïez en Deu bone espérance, Icist païs è cist estres Ço est paradis terrestres,1690 Dont Adams fud, pur ses péchiez, Getez, è si fud eissilliez En miséire è en amerté El mund où li home sunt né ; Puis k’il fut inobédiens E n’en tint mie le défens, Sun Créatur qui l’out formé E manga le fruit devéhé. Ultre ço ne pout-il véeir Ces granz rives, ne cil manéeir ?1700 Einz veit-il sun Créatur E à lui parla par dulçur ? Les Angles poeit-il véir Ensemble od els grant joïes aveir ? Hors fud jeté de cest païs

Par sun péchié cume chaitis, A neire perdit la clarté, Del’ ciel par sa maleurté.

De sa char sumes nus tuit né En misèire, en chestiveté ;1710 Mès, par la fei nostre seignur Jhésu-Crist nostre créatur Que par baptesme recéumes De dreite créance, è éumes ; Sumes en cest païs venuz Par la Deu grace, è receuz Par Seint-Esperit ; entendons D’autre vie mès ne povons Saveir le tut certeinment, Adams le sout veraiment ;1720 Mès pur ço ke tant nus péchames E de péchié nus encombrames, Le nus estut espènir Einz ke ci puissuns venir, E estre en l’espurgatiun Selunc ço ke feit nus avun ; La pénitence ke préimes Que devant la mort ne féimes En ces lius là nus estut feire Par où vus éustes repeire.1730 Vus véistes tuz les turmenz

As chaitis qui furent dedenz ; Tels as greignurs, tels as menors Solum les ovres des plusors. Cil qui plus pecchèrent el munt Greignurs tormenz iluec aurunt ; Tuit cil qui sunt en granz turmenz Que vus véistes là dedenz, A nus vendront, bien le sachiez, Quant il èrent tuz espurgiez,1740 For cil qui el puz d’enfer sunt Jamès de cel torment n’istrunt. Chascun jur vienent ci à nus Cil qui des peines sunt rescus, A grant joïe les recevun Od mult bèle processiun, Puis sunt od nus dedenz cest clos En grant joie è en grant repos. Cil qui el mund sunt espurgiez De lur péchiez è alégiez,1750 Trespasserunt légièrement, L’Espurgatoire è le torment ; Hastivement à nus vendrunt, Al plaisir Deu i remaindrunt, Nuls de ceus qui en peine sunt Sevent cum bien il i serunt, Ne cum bien il i unt esté, C’est tut en la Deu volenté.

Quant hom fait pur eus oreisons, Misses, è almone, è dons,1760 Lur tormenz sunt amenusez Ou del’ tut en sunt allégez ; Ou l’om alege lur dolurs, Ou l’om les met en plus menurs. Quant il sunt tut hors de torment A nus vienent joïssantment, Il ne sevent quant il i sunt Cum-bien il i demorerunt. Ne nus méismes ne savons Cum-bien demorer i devons.1770

Si cum li chaitif en turment Sunt travaillé plus lungement, Pur les granz péchiez ke il firent Tant cum-il el siècle vesquirent ; Si sunt li autre meins péneit Qui meins firent d’iniquiteit, Si est de nus qui sumes ci Selunc ço k’avum déservi, Devuns ici plus demurer Einz greignur joïe amunter.1780 Que tut séuns nus délivrez De tutes peines è salvez ; Ne pouns nus mie uncore estre A la grant léesce célestre,

Vus véez bien ke sans dolur, Sumes ici en grant dulçur. En mult greignur joïe vendrons : Mès quant ço ert ? Nus nel’ savons. Nostre cumpaignie bien descreit Chascun jor si cume ele creist,1790 Li espurgiez vienent ici, E li autre si cum jo di, Vunt de cest paradis terestre Deci k’en paradis célestre.

Li Arceveske qui iluec sunt Li menèrent en un haut munt E lui dient k’il atornast Ses oilz à-munt, si esguardast : Se lur diseit de quel colur Li ciel esteit en sa luur ?1800 Il lur respundi maintenant Qu’il resemblout or flambéant ; De si grant clarté fut espris Que tuz ardeit ço lui est vis. Ço est l’entré, biaus-amis, De célestien Paradis ; Quant aucun deit de nus torner, Par cele porte deit entrer. Sachez ke par iluek s’en vunt Cil qui el ciel montent à-munt.1810

De la viande célestiel Nus peist nostre Sire del’ ciel Une fie par chascun jur Par sa grace et par sa dulçur ; Jà gusterez ensemble od nus La viande k’il done à nus.

Puis unkes avéit ço dit Quant li fus del’ Seint Espirit Descendit del’ ciel, lui fud vis, E raampli tut le païs1820 E si cum li roi del’ soloil Bien le puet-hom véer desoil. Les chiefs de cels environa Dedenz els se mist è entra ; Le Chevaliers, n’en dutez mie, En reçut od eus sa partie, Si grant joie è si grant délit Out en son quer, è si parfit E cel dulçur, k’il ne saveit Ou morz ou vifs quels il esteit.1830 Mes cel hure est tost trespassée Que tel grace lur est donée ; De tel viande sunt péuz Cil qui el ciel sunt recéuz. Li Chevaliers si il poïst Tuz-jurs sen fin i remansist ;

Après cele très-grant léesce Qu’il ad éue aura tristesoe. Li Arceveske maintenant Al Chevalier diseïent tant1840 Des-or poez bien repairer, Veu en avez tun désirer. Les granz joïes de Paradis, E les granz peines des chaitis, Par la véïe vus en irrez, Dunt vus estes ça enz entrez. Sel’ siècle vivez léaumeut Siez séur certeinement. Après vostre mort vus vendrez En la joïe que vus véiez ;1850 Si vus vivez de male vie, Deu doint ke vus ne facez mie, A ces tormenz que vus savez Pur espurgier repérirez. Hastez vus tost aler d’ici, Bien sachez ke li enemi Ne vus porrunt mie apresmer, Ne par turment nient blescer.

Li Chevalier plure è suspire As éveskes comence à dire1860 Ke il ne s’en vout nient partir

Kar ne quide jamès venir Pur les grevous péchiez del’ munt, Qui encombre ces qui i sunt ; Ne sait ke me remaint ici Si cum jo suis par Deu merci. Li dui arceveske unt parlé : N’ert pas frère à ta volenté ; Hors à la porte l’unt mené, A Jhésu-Crist l’unt cumandé,1870 La porte cloent, è il s’en va Parmi les lius où il passa. Quant li Diables le véeient Huntus èrent, si s’en fueient ; N’aveit doute de nul torment Ne n’en senti blémissement. Al paufis vont qui est mirables Où il vit primes les Diables, Dedens s’entra puis s’asist jus, Merveilla sei, ne poeit plus, 1880 De l’ovraigne de la maisun ; Après ço vindrent li barun Qui enz orent à lui parlé, Si l’unt de par Deu salué, Deu loèrent, è sa puissance Qui en si ferme parmanance, L’unt fait ester è meintenu, Par quei li Diable out veincu,

E k’il ert de touz ses pécbiez E délivres è espurgiez.1890 Biau frère chier, or vus hastez, Délivrement vus en alez, Que tus ne seïez ci suspris Il adjorne en vostre païs ; Li Priors ert encuntre vus Qui de vus ert lez et joius, A grant joïe vus recevra E en l’iglise vus menra, La porte ert après refermée Par où vous éustes l’entrée ;1900 Il reçut lur bénéiçon, Si s’en issi de la maison.

A la porte vint de cler jur, Encontre lui vint li Priur Qui volentiers l’ad recéu Mult fu lez quant il l’out véu ; En l’iglise le fist entrer E quinze jurs là demorer En jeunes è en oreisuns, En veilles è en afflicciuns :1910 Puis reconta tut ce qu’il vit, E il le mistrent en escrit En honur Deu sun créatur ; Croiser se fist par grant amur

Requerre le voloit el lieu Où le cumdampnèrent li Jeu.

En Jerusalem en ala, E en arière repaira A son seignur le Rei revint E il volentiers le retint ;1920 Tut en ordre li ad cunté De sa vie la vérité, Conseil lui quist è demanda De sa vie k’il en loa, S’il déust moigne devenir, Ou quel religion tenir. E li Rei lui ad respondu, Chevaliers seit si cum il fu : Ço lui loa-il à tenir E poeit-il Deu bien servir,1930 Si fist-il bien tute sa vie Puis autre ne changa-il mie.

En icel tens issi avint K’un des Moignes de Cisteus vint, Que lur Abés i envéa Par qui à icel Rei manda

D’un liu k’enceis li out promis, Pur ço l’aveit à lui tramis, Pur saveir où li lius sereit, On l’abbéïe fundereit.1940 Gerveises out li abés nun Mult fud de grant religiun ; Cil de Cisteus qui envéa A cel rei d’Irlande è manda Par Gilebert, un sien profès Qui fud Abés par sun decès, De l’abbéïe k’out promise Où ele devreit estre asise. Li Reis lui fist le liu mustrer Où l’Abbéïe volt funder ;1950 Li Moines dist k’il ne saveit Coment il i arestereit : Il ne saveit ne n’out apris Le language de cel païs. Le Reis lui dist, ki en doutez mie Jo vus mettrai en compaignie Un prodome bon latinier : Donc apela le chevalier Owein ; si li préia è dist ; K’od lui alad, si la presist.1960

Bien l’otréa li Chevaliers E dist al Rei ke volentiers

Le servireit à sun pleisir Que de ço faire out grant désir ; Veirs est nel’ céler ore mie Tant com jo fud en l’autre vie, Vi-jo, si l’ai bien en mémoire, Ke cil furent en greignur gloire De lur ordre è de lur covent Que tuit le plus del’ autre gent.1970 Issi remist od Gilebert Li Chevaliers, è bien le sert ; Meis ne voleit changer sun estre, Moigne ne convers ne volt estre, En non de chevalier morra, Jà autre abit n’en recevra. Cil dui fundèrent l’abbéïe E mistrent genz de bone vie ; Gilebers en fu célériers E Oweins fu ses latiniers.1980 Mult parfu bon léaus serganz E en tuz ses bosoigns aidanz ; Ensemble dous ans è dimi Furent, è puis s’en départi. Gileberz dit ke seintement Viveit, è mult honestement : Tant com li Chevaliers i fu Mult en out grant cunfort perdu. Après ço par confessiun

Laissèrent tute la maisun1990 Li Moine, autre maisun querre Vindrent alue en Engleterre. Li Chevaliers honestement Remist è vesqui seintement ; Quant il morut à Deu rendi S’alme ke bien l’out déservi.

Cist Gileberz cunta suvent Ces choses devant meinte gent Pur édifier les oïanz E k’à bien fuissent entendanz,2000 Un en i out qui ço oï Duta k’il ne fust mie issi ; Gileberz en respundi tant K’il n’èrent mie bien créant, Qui dient k’espiritelment, Véïent, è non corporelment, Quant il entrent en la maisun Que est de Deu espurgaciun, Les granz peines è les turmenz, Qui sunt establiz là dedenz.2010 Li Chevalier tut ço desdit, Qui tut corporelment le vit, En char è en os les tormenz Suffrir quant il fud là dedenz. Se ço ne volez ottrier Ne ne créïez le Chevalier

Créïez mei ke de mes oilz vi Ço ke je vus dirai ici.

Jo fu jà en une maisun Où out de grant religiun,2020 Un Muigne qui muit se pena De Deu servir, è mult l’ama ; El dortur vit apertement, Une nuit entre le cuvent, Si cum il jut è dut dormir Les Diables à lui venir, Qui corporelment le ravirent, E del’ dortur le départirent, Si ke li covenz nel’ sout mie Tant orent de ses..... envie,2030 Treiz jurs è treis nuiz l’unt tenu Li covenz ne sout où il fu. Puis le portèrent à sun lit, Enz le jetèrent par despit Tut flaélé è débatu, Desk’à la mort è navré fu ; Plaïes out parfundes è granz Par tut le cors aparissanz ; Il méismes les me mustra Apertement, s’il me conta,2040

Ço sachiez bien k’on ne pot mie Saner ses plaïes è sa vie ; Mult èrent horribles è granz Tuz-jors noveles è parissans Tel plaïe i out que fu runde E desmesures è parfunde. E me dit k’a sun plus lung deit La parfundesce n’atendreit ; E quant il vit la joune-gent Gabber desordenéement2050 Tuit apertement lur diseit, S’il séussent k’els atendeit, E quels tormenz è quel ennui Il ne gabbèrent nul de lui. Quinze anz après sun tens fini Jo nel’ ai pas mis en obli, Gileberz conta icel fait, Al Autor k’il nus ad retrait, Si cum Oweins li out conté, E li Moignes dunt j’ai parlé,2060 Tut ço que je tus ai ci dit, E tut mustré par mun escrit.

Puis parlai-jo à dous abbez D’Irlande èrent bons ordenez, Si lur demandai de cel estre Si ço poeit véritez estre.

Li uns affirma : ke veirs fu Del’ Espurgatoire è seu Que plusurs home i entrèrent Qui unkees puis ne retornèrent.2070

En cel an méïsme trovai Un eveske à qui jo parlai, Nevoz fud al tierz seinz Patrix Qui compaigns ert seinz Malachiz. Florenciens aveit à num ; Il me conta en veir sermun Ke l’Espurgatoire ert assise, E sa evesche, è là fud quise ; Ententivement lui enquis, Si ço fust veirs ke l’en ert vis.2080 E il me dist certeinement Que c’esteit vers, é dist coment Que plusurs mult entrèrent jà Dunt unkes nul n’en repaira. Tels i out k’arère vindrent E qui les tormenz sustindrent, Tuz-jurs furent plus en langur E perdirent dreite colur, Pur les tormenz qu’il orent là, E les anguises k’il greva.2090 Si puis fuissent de bone vie A als serreient, ne dotez mie,

E délivres de lur péchez Kar il en furent espurgez. Près de cel liu ad un seint home Que nus tenons à mult prodome Hermites est, de bone vie ; Chascune nuit, ço ne faut mie, Ot les Diables assembler Entur sun purpris, è parler.2100 A neire après soleil couchant A véue tuz venent avant, E si tenent lur parlement, Einz le jor partent veirement ; En dementiers k’il iluec sunt Al meistre dient ço k’il funt. Li Seinz les veit apertement E ot lur contes mult sovent A sa celle le vont tempter Mès ne poent dedenz entrer.2110 En semblance de femmes nues Se mustrèrent ; là sunt venues Pur lui deceivre è engigner, E feire sun porpos lesser ; Par eus entendi de la gent La vie de plusurs sovent.

Quant li Eveskes ne dist plus, Uns suens Chapeleins leva sus

E dist : Sire, jo contereie, Si vos congé en avereie,2120 Del Seint Home ço que jo vi E ço que jo de lui oï. Li Eveskes lui dist : cuntez ? Li autre dist : bel sire, oïez ; La celle où cist Seinz est mananz Cent liues loinz longes è granz I avest del’ munt seint Brandan Où uns autre out esté meint an, Qui aveit cele vie eslite, E ke l’on teneit pur hermite.2130 Jo ving parler à cest Seint Hume E il me dist, c’en est la sume, K’il n’out unques si grant désir De rien qui péust avenir. Cum il aveit éu sovent D’à lui parler à sun talent, Jo demandai pur quei ço fu Que tel désir en out éu ; Pur ço ke, j’ai sovent oï Les Diables racunter ici2140 En gabbant trestute sa vie. Cum hermites ne vit-il mie Quant il venent ici les nuiz, Ço est lur joie è lor déduiz, De lui è des autres reprendre,

K’il funt à lur oevres entendre. J’oï l’autre nuit véirement Ço que jo vus dirai briefment ; L’autre nuit furent ajusté Li Diable, ici assemblé ;2150 E contèrent à lur seignur Ço k’il aveïent fait l’onur. Avant veneïent un è un : Li Maistre d’els apela l’un E lui fist une tel demande Si aporté out point de viande ? Oïl, dist-il, pain è férine, Furmage è bure en ma seisine. E ù le purcachastes vus ? Jol’ dirrai, fait-il, bien à vus.2160

Dous Clers vindrent à un Vilein S’il demandèrent de sun pein Par charité, è autre bien Il ne lur voleit doner rien ; E si out assez garnisun Pain è viande en sa maisun. Li Vilein se prist à jurer K’il ne lur out rien ke doner, E por ço k’il se parjura Pris ço k’il out, è perdu l’a ;2170 De ço aveie-jo poesté

Ci-devant vus l’ai aporté. Après iço s’en repairèrent Li Diable è iluek laissèrent, La viande k’il out emblée Au Vilain, è la aportée. Matin i ving, si l’a trovai, En une fosse la jettai ; En dute fui k’om la trovast, S’aukuns venist si la mangast.2180 Uncor vus voil-jo plus conter Dunt chascuns se deit amender, E guarder d’engin del’ Diable Qui est subtil è décevable.

Uns Prestre esteit de seinte vie De Deu servir ne cessa mie, Matin levout al Deu servise ; Mais enz k’il entrast en l’iglise El cimetire demourout, E ses quinze salmes chantout2190 Pur les almes dunt li cors sunt En cel liu è par tut le munt. Chastement se tint è garda E bien è bel endoctrina, Iceus qui en sa garde esteient E sun conseil creire voleient. Sovent se pleinstrent li Diable

De sa vie nun reparnable, E ke nuls ne poeit turner De Deu servir ne de l’aurer.2200 Li maistre Diable si blasma Ses serganz, ke nuls nel’ tempta E nel’ osta de sun purpens ; Li uns li dit : mult a long-tens Que j’ai entur lui demoré, Ore à primes ai tant ovré, Qu’entre ci e quinze ans l’aurai Enfantosmé ; sil’ décevrai Par un engin ; mès ne pot estre Ke enceis seit deceu li Prestre2210 Par une femme ai purvéu Que donc l’aurai tost decéu. Li Mestre dit : mult avez fait S’en cel terme l’avez atrait De péchier par temptacion, De mei averez bon guerdon. Al demain si cum il soleit Leva li Prestre è ala dreit El cimetire, è ad véu Un enfant qui jetez i fu,2220 Delez la croiz jetez esteit, Feme le fu, il l’a preneit. Nurice quist, si la bailla, Cume sa fille la guarda ;

Il la feiseit lettres aprendre, Al Deu servise la vout rendre. Quant ert en l’ée de quinze anz Mult ert bèle et crue è granz, Li Prestre la guarda sovant, Par le Diable énortement ;2230 De sa beauté s’esmerveilla E en sun quer la coveita. Cum plus sovent la vit le jur Tant fud plus espris de s’amur, Il la requist, el l’otria De faire ço que lui plerra. La nuit après einz qu’il féist L’ovraigne dunt il la requist, Furent li Diable assemblé Chascuns ad sun fait recunté ;2240 Cil qui entur le Prestre fu Ad devant tuz bien reconu, Ço k’il promist dedenz quinze anz Or ert li fait aparissanz. Demain ert li Prestre traïz E par la femme maubailliz, Qu’il ad pur sa fille tenue, Quant à sun lit l’avera eue ; Einz midi ke chascuns l’oïe Mult en firent entr’eus grant joïe :2250 E lui è li ambdui auruns

Kar ensemble les décevruns Li meistre dit : vols-tu aïe ? N’ai-en, dist-il, jo n’en quier mie ; Mult li saveit bon gré ses mestres, Or oïes cum ovra li Prestre.

El demain la meschine apele : Si lui dist, tant ore à le bele, Là enz cucher desur mun lit Si acumplirai mun délit.2260 La meschine délivrement Aveit fait sun cumandement, Li Prestre vint si l’esguarda, Mult durement se purpensa, Del’ ovraigne k’i deveit faire Où li Diables le voleit traire ; Par quei aureit le bien perdu K’il aveit fait è meintenu. La grace de Deu i ovra Hors s’en issi, cele i leissa2270 Un coutel prist k’il aporta E ses génitailles trencha, Hors les geta de maintenant E puis dist as Diables à-tant : Oez, espiriz maufessanz, Jamès ne serrez joïssanz De la nostre perdiciun Par ceste malveise achaisun.

La nuit après ke cest fait fu Sunt tuz li Diable revenu ; Li meistre d’eus apele avant2280 Celui qui lui out covenant, Ke einz miedi aureit le jur Traï le Prestre en sa folur, Demande lui k’il en ad feit ; Il respundit malement : veit Tut mun travail j’ai perdu, Devant tuz lur ad conu Cument le Prestre aveit esté, Assez aveit de tuz malgré ;2290 Lur mestre dist à ses privez : Al, fait-il, si le me batez E flaélez mult durement Dunc s’en partent od cel turment. La meschine dedenz l’iglise Mist li Prestre al Deu servise.

Jo Marie ai mis en mémoire Le livre de l’Espurgatoire, En romanz k’il seit entendables A laïe genz è covenables ;2300 Or preïom Deu ke pur sa grace De nos pechiez mundes nus face.

* ↑ Cette pièce ne se trouve que dans le manuscrit du fonds de l’église de Paris, N., n° 5, fol. 102, rᵒ ; elle est intitulée : Ci parout des peines que sunt en Purgatoire.
* ↑ Man. Des peines del’ Purgatoire.
* ↑ Man. Musables et à la rime espuntables.
* ↑ Man. E les almes sufferunt,
* ↑ Man. Li mal vienent ensement.
* ↑ Man. Solum.
* ↑ Unkore.
* ↑ Man. Espurgatoire.
* ↑ Povent à tormenz venir.
* ↑ Icil.
* ↑ Mustruns.
* ↑ Ceci tient à l’ancienne coutume de placer les autels et les chœurs des églises à l’Orient. C’est sous le règne de Louis XIV et vers le milieu du XVIIᵉ siècle que les architectes ont négligé cette coutume. À Paris, la seule église de Saint-Benoit n’étoit pas tournée vers l’Orient, aussi le peuple l’avoit-il appelé Saint-Benoit le bestournée.
* ↑ Man. Matin freit l’ume, pour : au matin feroit-on.
* ↑ Qu’il ne s’en vont.
* ↑ Il vouloit reconquérir le lieu où les Juifs l’avoient fait mourir.
* ↑ Il manque un mot dans le manuscrit.
